Jakob Axel Nielsen (KF), 2005-12-01:
Lad det være sagt med det samme: Vi Konservative kan ikke støtte dette beslutningsforslag.
Faktisk er der næsten ingenting i forslaget, vi overhovedet kan forstå baggrunden for og tankegangen bag.
Med en retorik om, at tingene er blodigt uretfærdige og finansministeren langfingret, begynder man med at argumentere for, at det er et samfundsproblem med den lave rente, fordi den skaber mere ulighed i samfundet.
Intet kan jeg være mere uenig i, og intet kan efter min helt objektive opfattelse være mere forkert.
Hvorfor skulle det være et problem, at der er skabt mulighed for, at nogle flere kan købe deres eget hus?
Det, at vi har en lav rente, er næsten ubetinget en fordel.
Den eneste ulempe, jeg kan finde ved den lave rente, er, som ministeren også selv var inde på, at nogle enkelte, der har en stor ledig kapital stående på en bankbog, får en mindre forrentning, men ellers er det en fordel for os alle sammen, at renten er lav.
Og hvorfor har vi en lav rente?
Jo, fordi vi har en ordentlig økonomi og har sikret os, at der er styr på statens finanser, så der ikke kommer noget inflationspres.
Den lave rente har givet mulighed for, at mange mennesker kan få deres eget hus, og at mange mennesker kan få pengene til at strække længere.
Det er også den lave rente, der sikrer vækst i erhvervslivet, så der kan skabes et godt velfærdssamfund.
Det skal vi være glade for, og jeg kan slet ikke forstå, at man på nogen måde kan finde på at betegne det som et problem.
Vi har et problem i dette land, og det er eksempelvis velfærdsrefomer.
Der er nogle, der taler om, at der skal ske noget med efterlønnen, der er nogle, der taler om, at børnene skal hurtigere gennem 10. klasse og hurtigere gennem uddannelsessystemet som helhed, og der kan være tale om mange andre ting, når det gælder om at få et større arbejdsmarkedsudbud.
Her er integrationen i virkeligheden noget af det allerallerallervigtigste, og det er en kæmpe udfordring, vi står over for her.
Forslag er i direkte modstrid med intentionerne i integrationsaftalen og principperne bag den, og det er også i direkte modstrid med det forlig, som Det Radikale Venstre, Dansk Folkeparti og regeringen har lavet på det almene boligområde.
Man foreslår nogle huslejenedsættelser spredt ud over en bred front, og hvad vil det betyde?
Det vil ikke betyde, at de i gåseøjne velfungerende familier kommer ind i de almene boligområder, det vil snarere betyde det modsatte.
Den måde, hvorpå vi får såkaldt velfungerende familier ind, så vi kan få stoppet den stigende M025S17191783tojo.fm Page 1770 Friday, February 10, 2006 12:33 PM
ghettoisering – ja, nu bruger jeg det ord, selv om jeg egentlig har lovet mig selv, at jeg aldrig nogen sinde vil bruge det, for det ødelægger meget af det utrolig gode sociale arbejde, der udføres i de almene boligområder – er ved at stoppe parallelsamfundene.
Vi skal sørge for, at også den store gruppe andengenerationsindvandrere, der bor her i landet, kommer ud på arbejdsmarkedet og bliver ligestillet.
Derfor skal vi sørge for at skabe en mere homogen beboersammensætning i den almene sektor, og det er lige nøjagtig det, integrationsaftalen og forliget med Dansk Folkeparti og Det Radikale Venstre hjælper til med ved specifikke og målrettede huslejenedsættelser for at få velfungerende beboere ind.
Det kan være en ung student, der kan udføre en art samfundstjeneste i den klub, som kan stiftes, fordi vi også giver mulighed for at lave erhvervslejemål, så vi får et rigt og velfungerende foreningsliv.
Men det hjælper ikke at fordele en hel masse huslejenedsættelser med den brede pensel, for det vil kun øge de problemer, der findes i forvejen.
Lad os glæde os over den lave rente, og lad os glæde os over, at der nu bliver startet et udredningsarbejde, så vi kan finde ud af, hvordan den almene sektor kan komme til at stå mere på egne ben i fremtiden.
Det er i øvrigt noget, som vi er blevet rost for af alle, inklusive Socialdemokraterne, og det siger dog noget, at der nu er lavet et forlig på området, der bærer frem mod, at sektoren kan blive mere selvfinansierende.